I almindelighed har de gjort god fyldest og fuldt ud fortjent den overordentlig flittige benyttelse, som nu i lang tid er blevet dem til del fra private forskeres side, men de er dog ved den omstændighed, at Gehejmearkivet i mangel af et bedre materiale hovedsagelig på dem havde funderet de genealogiske responsa, som det jævnlig som en art erstatning for et heroldembede afgav, blev omgivet med en større autoritet, end der kunne tilkomme privat mands ukontrollerede arbejde; Benzon har nemlig ingen specificeret angivelse af de kilder, hvorfra han i hvert enkelt tilfælde har samlet sit rige materiale.